
03 Νοεμβρίου 2026

Αντώνιος Μιτζάλης στο «GreenDealGreece 2026» του ΤΕΕ: Ετοιμότητα για να  ξεκινήσουν ξανά τα έργα της Γραμμής 4 του μετρό της Αθήνας – Την άνοιξη η παράδοση του Flyover στη Θεσσαλονίκη

· Πρότυπη συνεργασία για τα τρία νοσοκομεία του Ιδρύματος Σταύρος Νιάρχος

Αισιόδοξος ότι σε εύλογο χρονικό διάστημα, αμέσως μετά αφού εγκριθεί η σχετική μελέτη, θα ξεκινήσουν ξανά οι εργασίες του μετροπόντικα για τη σήραγγα της Γραμμής 4 του μετρό εμφανίστηκε ο Αντώνιος Μιτζάλης, Εντεταλμένος Σύμβουλος της AVAX, ο οποίος έδωσε το «παρών» στο συνέδριο «GreenDealGreece 2026», που διοργάνωσε το ΤΕΕ, σε συνεργασία με το economix.gr, τη Δευτέρα 2 Νοεμβρίου, για 6η συνεχόμενη χρονιά, στο Κέντρο Πολιτισμού Ίδρυμα Σταύρος Νιάρχος

Απαντώντας σε σχετική ερώτηση του δημοσιογράφου Κώστα Κυριακόπουλου, ο οποίος είχε τον συντονισμό της συζήτησης, ο κ. Μιτζάλης γνωστοποίησε ότι αυτήν τη στιγμή κλιμάκια μηχανικών επισκέπτονται τα σπίτια της Κυψέλης, ώστε να καταγράψουν τις ζημιές και να αρχίσουν τις αποκαταστάσεις. Παράλληλα, συμπλήρωσε, η AVAX έχει υποβάλλει τη μελέτη για το πώς πρέπει να επανεκκινήσει η κατασκευή της σήραγγας, εκτιμώντας ότι θα χρειαστεί ένας ή δύο μήνες έως ότου υπάρξει απάντηση από τις αρμόδιες υπηρεσίες. «Αφού εγκριθεί ο τρόπος κατασκευής είναι θέμα λίγων ημερών για να πάρει μπρος», πρόσθεσε, αναγνωρίζοντας ότι όλες οι κινήσεις του Υπουργείου αποσκοπούν στο να τρέξουν οι διαδικασίες όσο το δυνατόν πιο άμεσα. 

Από εκεί και πέρα, δεν παρέλειψε να σημειώσει ότι, με αφορμή τις φθορές στα σπίτια της Κυψέλης, ακούστηκαν υπερβολές που δεν ανταποκρίνονταν στην πραγματικότητα, όπως για παράδειγμα για κτήρια που είναι έτοιμα να πέσουν και για ανθρώπους των οποίων οι ζωές είναι σε κίνδυνο. «Υπήρξε παραφιλολογία και λάθος αναφορές, αλλά το θέμα είναι να πάμε παρακάτω», συμπλήρωσε, προτού χαιρετίσει τη συνδρομή του ΤΕΕ, το οποίο «ξεκλείδωσε τη διαδικασία, μπαίνοντας μπροστά και αξιολογώντας το ποιες παρεμβάσεις πρέπει να γίνουν». 

Ερωτηθείς για τον Flyover στη Θεσσαλονίκη, ο κ. Μιτζάλης επιβεβαίωσε ότι στόχος είναι να παραδοθεί μέσα στην ερχόμενη άνοιξη, δηλαδή πριν τη σχετική προθεσμία του χρονοδιαγράμματος. Αυτό θα συμβεί, όπως ανέφερε, επειδή «πολλά μέρη έκαναν το καλύτερο δυνατό που μπορούσαν ώστε οι εργασίες να συνεχίζονται απρόσκοπτα». Αυτό αφορά τόσο την AVAX όσο και τη ΜΕΤΚΑ αλλά και τις υπηρεσίες του Υπουργείου, επισήμανε. Εξίσου καθοριστική ήταν, κατά τον ίδιο, η σύμπνοια με τους υπόλοιπους φορείς που επηρεάζουν το έργο, καθώς «πάρθηκαν γρήγορα αποφάσεις με μεγάλη σημασία». 

Σχετικά με τα τρία διαφορετικά νοσοκομεία του Ιδρύματος Σταύρος Νιάρχος σε Κομοτηνή, Θεσσαλονίκη και Σπάρτη, ο Εντεταλμένος Σύμβουλος της AVAX έκανε λόγο για κατασκευές που συνδυάζουν την πιο σύγχρονη τεχνολογία. «Όταν ολοκληρωθούν θα είναι το μέτρο σύγκρισης σε παγκόσμιο επίπεδο» σχολίασε, ενώ αναγνώρισε ότι η συνεργασία ανάμεσα σε Δημόσιο, Ίδρυμα Σταύρος Νιάρχος και AVAX οφείλει να αποτελέσει μοντέλο για μετέπειτα συνεργασίες. 

Μπορείτε να παρακολουθήσετε τις εργασίες του συνεδρίου GreenDealGreece 2026 από την επίσημη ιστοσελίδα: https://greendealgreece26.economix.gr/, καθώς και από τα ψηφιακά κανάλια του ΤΕΕ.

Το συνέδριο στήριξαν, μεταξύ πολλών άλλων, ως Platinum Χορηγοί οι AKTOR, AVAX, ΓΕΚ ΤΕΡΝΑ, ΔΕΗ, ΜΕΤΚΑ.

Δελτίο Τύπου  

